ภูมิสถาปนิกได้รับอานิสงส์เปิดเสรีวิชาชีพ
นายกสมาคมภูมิสถาปนิกชี้เปิดเสรีการค้าและวิชาชีพ ส่งผลดีนักภูมิสถาปนิก
17 ก.พ. 2553

นายกสมาคมภูมิสถาปนิกชี้เปิดเสรีการค้าและวิชาชีพ ส่งผลดีนักภูมิสถาปนิก
นายชัยยุทธ เทียนวุฒิชัย นายกสมาคมภูมิสถาปนิกประเทศไทย เปิดเผยว่า ผลจากการเปิดเสรีการค้าและวิชาชีพตั้งแต่ต้นปี จะส่งผลดีต่อวิชาชีพภูมิสถาปนิก เนื่องจากคนไทยจะไปรับงานออกแบบตกแต่งภูมิทัศน์ในต่างประเทศได้ง่ายขึ้น ขณะที่ต่างชาติก็จะเข้ามารับงานในเมืองไทยได้งานขึ้นเช่นกัน    
ทั้งนี้ ปัจจุบันวิชาชีพนักภูมิสถาปนิกในประเทศไทยถือว่ามีน้อย มีเพียง 500 คน และขึ้นทะเบียนกับสมาคมจำนวน  30  บริษัท จากมูลค่างานที่เข้ามา 3 หมื่นล้านบาทต่อปี  ขณะที่วิชาชีพสถาปนิกทั่วไปนั้นมีอยู่  2 หมื่นคน และมีงานต่อปีประมาณแสนล้านบาท  ซึ่งเปรียบเทียบแล้วเห็นว่าวิชาชีพนี้เป็นที่ต้องการในตลาดมากขึ้น และไม่ได้รับผลกระทบจากภาวะเศรษฐกิจซบเซารวมถึงปัญหาภาวะโลกร้อน จึงทำให้มีงานเข้ามาอย่างต่อเนื่อง
“เม็ดเงิน 3 หมื่นล้านบาทนี้เฉพาะภาคเอกชนเท่านั้น หากจะนับงานภาครัฐ ที่มีงานตกแต่งภูมิทัศน์ในส่วนของอบต.และอบจ. ในแต่ละจังหวัด มูลค่างานน่าจะไม่ต่ำกว่า 8 หมื่นล้านบาทที่เป็นงานออกแบบตกแต่ง เฉพาะภาครัฐ” นายชัยยุทธกล่าว
ล่าสุด ทางสมาคมจะได้จัดงาน อินเตอร์เนชั่นแนล แลนด์สเคป เอ็กซ์โป 2010  บนพื้นที่ 1.5 หมื่นตารางเมตร  ภายใต้คอนเซ็ปต์ กรีนครีเอทีฟ  ภูมิทัศน์สร้างสรรค์เพื่อสังคมยั่งยืน  ระหว่างวันที่ 18-21 มี.ค. นี้ ที่คริสตัล ดีไซน์ เซ็นเตอร์ โดยต้องการสร้างความสมดุลของมนุษย์ สิ่งแวดล้อม และธรรมชาติเข้าด้วยกัน   และเพื่อช่วยลดภาวะโลกร้อน ด้วยการตั้งเป้าหมายและจัดแสดงแนวทางและตัวอย่างแนวคิด เพื่อลดความร้อนให้โลกได้ 2 องศา  คาดว่าจะมีคนมาร่วมงานไม่ต่ำกว่า 1 หมื่นคน